钦定古今图书集成/明伦汇编/官常典/第780卷 > 崔季舒
## 钦定古今图书集成/明伦汇编/官常典/第780卷 > 崔季舒

按《北齐书》本传：“季舒，字叔正，博陵安平人。父子瑜，魏
鸿胪卿。季舒少孤，性明敏，涉猎经史，长于尺牍，有当
世才具。年十七，为州主簿，为大将军赵郡公琛所器重，言之于神武，神武亲简承郎，补季舒大行台都官
郎中。文襄辅政，转大将军中兵参军，甚见亲宠。以魏
帝左右须置腹心，擢拜中书侍郎。文襄为中书监，移”
门下机事总管归中书。又季舒善音乐，故内伎亦通
隶焉。内伎属中书，自季舒始也。文襄每进书，魏帝有
所谏请，或文辞繁杂，季舒辄修饰通之，得申劝戒而
已。静帝报答霸朝𢘆，与季舒论之，云：“崔中书是我奶
母。”转黄门侍郎，领主衣都统。虽迹在魏朝，而心归霸
府，密谋大计，皆得预闻。于是宾客辐辏，倾心接礼，甚
得名誉，势倾崔暹。暹尝于朝堂屏人拜之曰：“暹若得
仆射，皆叔父之恩。”其权重如此。时勋贵多不法，文襄
无所纵舍，外议以季舒及崔暹等所为，甚被怨疾。及
文襄遇难，文宣将赴晋阳，黄门郎杨休之劝季舒从
行，曰：“一日不朝，其间容刀。”季舒性爱声色，心在闲放，
遂不请行，欲恣其行乐。司马子如缘宿憾，及尚食典
御陈《山提》等共列其过状，由是季舒及暹各鞭二百，
徙北边。天保初，文宣知其无罪，追为将作大匠，再迁
侍中，俄兼尚书左仆射、仪同三司，大被恩遇。乾明初，
杨愔以文宣遗旨，停其仆射。遭母丧，解任。起复，除光
禄勋，兼中兵尚书。出为齐州刺史。坐遣人渡淮互市，
亦有赃贿事，为御史所劾，会赦不问。武成居藩，曾病，
文宣令季舒疗病，备尽心力。太宁初，追还，引入慰勉，
累拜度支尚书、开府仪同三司。营昭阳殿，敕令监造。
以判事式为胡长仁密言其短，出为西兖州刺史。为
进典签于吏部，被责免官。又以诣广宁王宅，决马鞭
数十。及武成崩，不得预于哭泣。久之，除胶州刺史，迁
侍中、开府，食新安、河阴二郡干。加左光禄大夫，待诏
文林馆，监撰《御览》。加特进、监国史。季舒素好图籍，暮
年转更精勤，兼推荐人士，奖劝文学，时议翕然，远近
称美。祖珽受委，奏季舒总监内作。珽被出，韩长鸾以
为珽党，亦欲出之。属车驾将适晋阳，季舒与张雕议，
以为“寿春被围，大军出拒”，信使往还，须禀节度，廉道
路。小人或相惊恐，云：“大驾向并，畏避南寇，若不启谏，
必动人情。”遂与从驾文官，连名进谏。时贵臣赵彦深、
唐邕、段孝言等，初亦同心，临时疑贰，季舒与争未决。
长鸾遂奏云：“汉儿文官，连名总署，声云谏止向并，其
实未必不反，宜加诛戮。”帝即召己署表官人集含章
殿，以季舒、张雕、刘逖、封孝琰、裴泽、郭遵等为首，并斩
之殿庭。长鸾令弃其尸于漳水。自外同署，将加鞭挞，
赵彦深执谏获免。季舒等家属男女徙北边，妻女子
妇配奚官，小男下蚕室，没入赀产。季舒大好医术，天
保中，于徙所无事，更锐意研精，遂为名手，多所全济。
虽位望转高，未曾懈怠，纵贫贱厮养，亦为之疗。庶子
长君，尚书右丞，兵部郎中；次镜元，著作佐郎，并流于
长城。未几，季舒等六人妻以年老放出。后南安王思
好更称朝廷罪恶，以“季舒等见害”为词，悉召六人兄
弟子侄，随军趣晋阳。事败，长君等并从戮，六人妻又
追入官。周武帝灭齐，诏“斛律光与季舒等六人同被
优赠，季舒赠开府仪同大将军、定州刺史”云。